Perussopimus

Keski-Pohjanmaan koulutusyhtymä

yhtymähallitus 3.4.2018

Sisällys

[1. LUKU 1](#_Toc511293322)

[JÄSENKUNNAT JA TEHTÄVÄT 1](#_Toc511293323)

[1 § Kuntayhtymän nimi ja kotipaikka 1](#_Toc511293324)

[2 § Jäsenkunnat 1](#_Toc511293325)

[3 § Kuntayhtymän tehtävät 1](#_Toc511293326)

[4 § Jäsenkunnan ottaminen ja eroaminen sekä toimintaa jatkavien jäsenkuntien asema 1](#_Toc511293327)

[2. LUKU 2](#_Toc511293328)

[YHTYMÄVALTUUSTO 2](#_Toc511293329)

[5 § Kuntayhtymän valtuusto 2](#_Toc511293330)

[6 § Yhtymävaltuuston jäsenten valinta ja äänivalta 2](#_Toc511293331)

[7 § Yhtymävaltuuston päätösvaltaisuus 3](#_Toc511293332)

[8 § Yhtymävaltuuston tehtävät 3](#_Toc511293333)

[9 § Kokouskutsu 3](#_Toc511293334)

[3. LUKU 4](#_Toc511293335)

[YHTYMÄHALLITUS JA YHTYMÄJOHTAJA 4](#_Toc511293336)

[10 § Yhtymähallituksen kokoonpano 4](#_Toc511293337)

[11 § Yhtymähallituksen tehtävät 4](#_Toc511293338)

[12 § Kuntayhtymän nimen kirjoittaminen 4](#_Toc511293339)

[13 § Yhtymäjohtaja 4](#_Toc511293340)

[4. LUKU 4](#_Toc511293341)

[OMISTAJAOHJAUS JA TIEDONANTOVELVOLLISUUS 4](#_Toc511293342)

[14 § Omistajaohjaus 4](#_Toc511293343)

[15 § Tiedonantovelvollisuus 4](#_Toc511293344)

[16 § Konserniohje 5](#_Toc511293345)

[5. LUKU 5](#_Toc511293346)

[KUNTAYHTYMÄN TALOUS 5](#_Toc511293347)

[17 § Peruspääoma 5](#_Toc511293348)

[18 § Jäsenkuntien osuudet kuntayhtymän varoihin ja vastuut sen veloista 5](#_Toc511293349)

[19 § Talousarvio- ja suunnitelma 6](#_Toc511293350)

[21 § Tilikauden yli- ja alijäämäkäsittely 6](#_Toc511293351)

[22 § Tilinpäätöksen allekirjoittaminen 6](#_Toc511293352)

[6. LUKU 6](#_Toc511293353)

[KUNTAYHTYMÄN TOIMINNAN JA INVESTOINTIEN RAHOITTAMINEN 6](#_Toc511293354)

[23 § Kuntayhtymän toiminnan rahoitus 6](#_Toc511293355)

[24 § Rahastot, varaukset ja suunnitelmapoistot 6](#_Toc511293356)

[25 § Kunnan osuus käyttö- ja investointimenoihin 7](#_Toc511293357)

[26 § Investointien ja pitkäaikaisen vieraan pääoman rahoitus 7](#_Toc511293358)

[7. LUKU 7](#_Toc511293359)

[HALLINNON JA TALOUDEN TARKASTUS 7](#_Toc511293360)

[27 § Tarkastuslautakunta 7](#_Toc511293361)

[28 § Hallinnon ja talouden tarkastus 7](#_Toc511293362)

[29 § Sisäinen valvonta ja riskienhallinta 7](#_Toc511293363)

[8. LUKU 7](#_Toc511293364)

[KUNTAYHTYMÄN PURKAMINEN JA LOPPUSELVITYS 7](#_Toc511293365)

[30 § Kuntayhtymän purkaminen ja loppuselvitys 7](#_Toc511293366)

[31 § Kuntayhtymän kiinteän omaisuuden myynti 8](#_Toc511293367)

[32 § Perussopimuksen muuttaminen 8](#_Toc511293368)

[33 § Sopimuksesta aiheutuvien erimielisyyksien ratkaiseminen 8](#_Toc511293369)

[9. LUKU 8](#_Toc511293370)

[VOIMAANTULO 8](#_Toc511293371)

[34 § Voimaantulo 8](#_Toc511293372)

**KESKI-POHJANMAAN KOULUTUSYHTYMÄ**

Ehdotus uudeksi perussopimukseksi

1. LUKU

JÄSENKUNNAT JA TEHTÄVÄT

1 § Kuntayhtymän nimi ja kotipaikka

Kuntayhtymän nimi on Keski-Pohjanmaan koulutusyhtymä, kuntayhtymä. Päivittäisessä toiminnassa käytetään lyhennystä Kpedu.

Kuntayhtymän kotipaikka on Kokkola.

# 2 § Jäsenkunnat

Kuntayhtymän jäsenkuntia ovat Halsua, Kalajoki, Kannus, Kaustinen, Kokkola, Lestijärvi, Perho, Pietarsaari, Sievi, Toholampi ja Veteli.

Sopimusperusteisia kuntia ovat Kruunupyy, Vöyri ja Pedersöre.

# 3 § Kuntayhtymän tehtävät

Kuntayhtymän tehtävänä on järjestää ammatillista ja muuta toisen asteen koulutusta, vapaan sivistystyön mukaista koulutusta, lisä- ja täydennyskoulutusta, työvoimakoulutusta, koulutukseen liittyvää maksullista palvelutoimintaa sekä osallistua alue- ja yritystoiminnan kehittämiseen liittyvään hanketoimintaan.

Lukiokoulutuksen tai muun uuden koulutuksen käynnistämisestä tai liittämisestä kuntayhtymään päätetään valtuustossa 2/3 määräenemmistöllä.

Kuntayhtymä voi omistaa tai olla osakkaana niissä osakeyhtiöissä ja jäsenenä muissa yhteisöissä, joiden toiminnalla edistetään koulutusyhtymän tehtäväalaa.

Kuntayhtymä voi omistaa ja hallita irtainta ja kiinteää omaisuutta.

Kuntayhtymän aikaisemmat toiminimet ovat olleet Keski-Pohjanmaan ammatillisen koulutuksen kuntainliitto, Keski-Pohjanmaan ammatillisen koulutuksen kuntayhtymä ja Keski-Pohjanmaan koulutuskuntayhtymä.

# 4 § Jäsenkunnan ottaminen ja eroaminen sekä toimintaa jatkavien jäsenkuntien asema

Kunnan, joka haluaa tulla kuntayhtymän jäseneksi, tulee tehdä siitä ilmoitus yhtymähallitukselle.

Uuden jäsenkunnan ottaminen edellyttää kuntayhtymän perussopimuksen muuttamista kuntalain mukaisesti. Kuntalain mukaan perussopimusta voidaan muuttaa, jos vähintään kaksi kolmannesta jäsenkunnista sitä kannattaa ja niiden asukasluku on vähintään puolet kaikkien jäsenkuntien yhteenlasketusta asukasluvusta.

Kunta voi lunastaa peruspääomaosuuksia jäsenkunnilta tai sijoittaa kuntayhtymään sovittavan peruspääomaosuuden.

Uuden jäsenkunnan jäsenyys kuntayhtymässä alkaa perussopimuksen muutoksen hyväksymistä seuraavan kalenterivuoden alusta.

Jäsenkunnan, joka haluaa erota kuntayhtymästä, tulee ilmoittaa siitä kuntayhtymän hallitukselle. Ero tulee voimaan eroilmoitusta seuraavan kalenterivuoden päätyttyä.

Eroavalle jäsenkunnalle suoritetaan yhtymävaltuuston päätöksellä kunnan osuus peruspääomasta. Mikäli muut kunnat eivät lunasta eroavan jäsenkunnan pääomaosuutta, alennetaan peruspääomaa. Korvaus peruspääomaosuudesta suoritetaan tasasuuruisina erinä enintään 10 vuoden aikana eron voimaantulosta lukien.

Mikäli kuntayhtymän nettovarallisuus on negatiivinen, eroava jäsenkunta on yhtymävaltuuston päätöksellä velvollinen suorittamaan kuntayhtymälle kunnan osuuden negatiivisesta nettovarallisuudesta. Mikäli jäsenkunnan eroaminen koskee vain osaa kuntayhtymän toiminnasta, koskee edellä tarkoitettu jäsenkunnan osuus vastaavasti tätä toimintaa.

Kunta voi erota kuntayhtymästä myös luovuttamalla peruspääomaosuutensa toiselle kunnalle valtuuston päättämien perusteiden mukaisesti.

Jäsenkunnat sopivat erikseen kunkin muutostilanteen yhteydessä siitä, miten eläkemenoperusteinen KVTEL-maksu jaetaan jäsenkuntien kesken.

Sopimusperusteisen kunnan eroamisesta sekä liittymisestä täysjäseneksi päätetään samoin kuin jäsenkunnan osalta päätettäessä.

2. LUKU

YHTYMÄVALTUUSTO

# 5 § Kuntayhtymän valtuusto

Kuntayhtymän ylin päättävä toimielin on yhtymävaltuusto.

# 6 § Yhtymävaltuuston jäsenten valinta ja äänivalta

Jäsenkunnat valitsevat yhtymävaltuustoon jäsenet sekä kullekin henkilökohtaisen varajäsenen.

Äänimäärä lasketaan valtuuston toimikautta edeltävän vuoden tilinpäätöksen mukaan.

Jäsenkunnan äänimäärä on se kokonaisluku, joka saadaan, kun kunnan peruspääoma jaetaan luvulla kymmenentuhatta (10.000). Yhden kunnan äänivalta voi kuitenkin olla enintään kaksiviidesosaa (2/5) koko kuntayhtymän äänimäärästä.

Jäsenkunnan valitsemien jäsenten yhteinen äänimäärä jakautuu tasan saapuvilla olevien kesken

Jäsenkunnan suhteellinen osuus Jäsenten lukumäärä

kuntayhtymän äänimäärästä (enintään)

alle 2,50 % 2

2,50... 5,00 % 3

5,01...10,00 % 4

10,01...20,00 % 5

20,01…30,00 % 6

30,01…39,99 % 8

yli 40,00 % 10

Jäsenkunnan jäsenmäärä on kiinteä koko yhtymävaltuuston toimikauden ajan.

Sopimusperusteisten kuntien edustajamäärä valtuustossa määräytyy perussopimuksen mukaisesti. Sopimusperusteiset kunnat eivät osallistu kuntayhtymän päätöksentekoon, mutta niillä on läsnäolo- ja puheoikeus yhtymävaltuustossa.

Sopimusperusteisesti kuntayhtymän toiminnassa mukana olevien kuntien ääniosuutta ei oteta huomioon sovitettaessa kuntayhtymän muiden toimielinten kokoonpanoa.

Mikäli yhtymävaltuuston jäsen tai varajäsen menettää vaalikelpoisuutensa kesken toimikauden tai hänelle myönnetään ero yhtymävaltuuston jäsenyydestä kesken toimikauden, päättää jäsenen edustama kunta eron myöntämisestä ja uuden jäsenen tai varajäsenen valitsemisesta jäljellä olevaksi toimikaudeksi.

Mikäli kuntayhtymään hyväksytään jäseneksi uusia kuntia valtuustokauden aikana, valitsevat kunnat jäljellä olevaksi valtuuston toimikaudeksi omat edustajansa yhtymävaltuustoon noudattaen tämän perussopimuksen määräyksiä.

# 7 § Yhtymävaltuuston päätösvaltaisuus

Yhtymävaltuusto on päätösvaltainen, kun (2/3) jäsenistä on saapuvilla ja he edustavat vähintään puolta (1/2) kaikkien jäsenten yhteenlasketusta äänimäärästä.

Yhtymävaltuuston toiminnasta määrätään tarkemmin hallintosäännössä.

# 8 § Yhtymävaltuuston tehtävät

Kuntalain 14 §:n mukaiset yhtymävaltuuston tehtävät on kirjattu hallintosääntöön.

# 9 § Kokouskutsu

Yhtymävaltuuston kokouskutsu on lähetettävä vähintään kymmenen (10) päivää ennen kokousta valtuuston jäsenille ja tiedoksi hallituksen jäsenille sekä kuntien hallituksille.

3. LUKU

YHTYMÄHALLITUS JA YHTYMÄJOHTAJA

# 10 § Yhtymähallituksen kokoonpano

Yhtymävaltuusto valitsee toimikaudekseen yhtymähallituksen sekä nimeää puheenjohtajan ja varapuheenjohtajan. Yhtymähallitukseen kuuluu yksitoista (11) jäsentä ja kullekin henkilökohtainen varajäsen. Kullakin jäsenellä on kokouksessa yksi (1) ääni.

Yhtymähallituksen kokoonpano on sovitettava sellaiseksi, että se vastaa jäsenkuntien valtuustoissa edustettuna olevien eri ryhmien kunnallisvaaleissa saamaa ääniosuutta kuntayhtymän alueella kunnallisvaalilaissa säädetyn suhteellisuusperiaatteen mukaisesti.

# 11 § Yhtymähallituksen tehtävät

Yhtymähallitus johtaa kuntayhtymää ja sen hallintoa siten kuin siitä on kuntalaissa ja erityislaeissa säädetty ja kuntayhtymän hallintosäännössä määrätty.

Yhtymähallituksen tehtävistä, päätösvallasta ja koollekutsumisesta määrätään hallintosäännössä.

# 12 § Kuntayhtymän nimen kirjoittaminen

Oikeudesta kuntayhtymän nimen kirjoittamiseen määrätään hallintosäännössä.

# 13 § Yhtymäjohtaja

Kuntayhtymällä on johtaja, joka johtaa yhtymähallituksen alaisena yhtymän hallintoa, taloutta ja muuta toimintaa.

Yhtymäjohtajan tehtävät on määritelty hallintosäännössä.

4. LUKU

OMISTAJAOHJAUS JA TIEDONANTOVELVOLLISUUS

# 14 § Omistajaohjaus

Jäsenkuntien ja sopimusperusteisten kuntien omistajaohjaus toteutuu koulutusyhtymän hallitus- ja valtuustotyöskentelyssä sekä tarpeenmukaisissa työryhmissä ja neuvotteluissa.

# 15 § Tiedonantovelvollisuus

Kuntayhtymän on annettava jäsenkuntien kunnanhallituksille kuntakonsernin taloudellisen aseman arvioimiseen ja sen toiminnan tuloksen laskemiseen tarvittavat tiedot lokakuun loppuun mennessä. Talousarvion valmisteluvaiheessa pidetään informaatiotilaisuus kuntien edustajille.

# 16 § Konserniohje

Koulutusyhtymässä on konserniohje, jonka yhtymävaltuusto hyväksyy. Konserniohjeesta ja konserniohjeen muutoksista on pyydettävä jäsenkuntien lausunnot ennen sen hyväksymistä.

5. LUKU

KUNTAYHTYMÄN TALOUS

# 17 § Peruspääoma

Kuntayhtymän peruspääoma muodostuu jäsenkuntien ja sopimusperusteisten kuntien pääomasijoituksista ja jakaantuu kuntaosuuksiin.

Peruspääoman määrän ja kuntaosuudet vahvistaa yhtymävaltuusto.

Kuntayhtymässä pidetään ajantasaista rekisteriä jäsenkuntien ja sopimusperusteisten kuntien peruspääomaosuuksista.

Peruspääomaa voidaan korottaa yhtymävaltuuston päätöksellä siirrolla oman pääoman muusta erästä.

Peruspääomaa voidaan alentaa yhtymävaltuuston päätöksellä, kun perusteena on pysyvien vastaavien määrän pysyvä alentuminen omaisuuden luovutuksen, menetyksen tai ylimääräisten poistojen taikka arvonalentumisten seurauksena.

Uuden jäsenkunnan peruspääomasijoituksen mukaisesta määrästä ja suoritusajasta päättää yhtymävaltuusto.

Muu peruspääoman korottaminen tai alentaminen edellyttää perussopimuksen muuttamista kuntalain mukaisesti. Kuntalain mukaan perussopimusta voidaan muuttaa, jos vähintään kaksi kolmannesta jäsenkunnista sitä kannattaa ja niiden asukasluku on vähintään puolet kaikkien jäsenkuntien yhteenlasketusta asukasluvusta.

# 18 § Jäsenkuntien osuudet kuntayhtymän varoihin ja vastuut sen veloista

Jäsenkuntien osuudet kuntayhtymän varoihin määräytyvät peruspääomaosuuksien mukaisessa suhteessa.

Jäsenkuntien vastuu kuntayhtymän veloista ja kuntayhtymään kohdistuvista velvoitteista sekä vastuista määräytyy kuntayhtymän peruspääomaosuuksien suhteessa. Sama koskee sellaisia kuntayhtymän menoja, joita ei muutoin saada katetuksi.

Sopimusperusteiset kunnat vastaavat peruspääomaa vastaavan sidotun pääoman mukaisessa suhteessa varoista ja veloista sekä osuuksistaan kuntayhtymän käyttö- ja investointimenoihin.

# 19 § Talousarvio- ja suunnitelma

Taloussuunnitelmaa valmisteltaessa jäsenkunnille varataan riittävän ajoissa tilaisuus esitysten tekemiseen kuntayhtymän toiminnan kehittämiseksi ja sopeuttamiseksi jäsenkuntien toiminnallisiin tavoitteisiin ja taloudellisiin mahdollisuuksiin.

Yhtymähallituksen ehdotus talousarvioksi ja taloussuunnitelmaksi käsitellään yhtymävaltuustossa viimeistään lokakuun 31. päivään mennessä.

# 21 § Tilikauden yli- ja alijäämäkäsittely

Taloussuunnitelman on oltava tasapainossa tai ylijäämäinen. Kuntayhtymän taseeseen kertynyt alijäämä tulee kattaa enintään neljän vuoden kuluessa tilinpäätöksen vahvistamista seuraavan vuoden alusta lukien. Kuntayhtymän tulee taloussuunnitelmassa päättää yksilöidyistä toimenpiteistä, joilla alijäämä mainittuna ajanjaksona katetaan.

Mikäli jäsenkunnat eivät ole hyväksyneet kuntalain 119 §:n 2 momentissa tarkoitettua selvityshenkilön tekemää ehdotusta alijäämien kattamisesta kuntalain 57 §:ssä säädetyllä tavalla, jäsenkunnat vastaavat alijäämän kattamisesta perussopimuksen 18 §:n mukaisesti.

# 22 § Tilinpäätöksen allekirjoittaminen

Tilinpäätöksen allekirjoittavat yhtymähallituksen jäsenet ja esittelijä.

6. LUKU

KUNTAYHTYMÄN TOIMINNAN JA INVESTOINTIEN RAHOITTAMINEN

# 23 § Kuntayhtymän toiminnan rahoitus

Koulutuksen ja kuntayhtymän muun toiminnan rahoitus perustuu opetus- ja kulttuuritoimen rahoituslain mukaiseen sekä muuhun tulorahoitukseen.

Kuntayhtymä ei peri jäsenkunnilta ja sopimusperusteisilta kunnilta maksuosuuksia toiminnan rahoitukseen ilman niiden hyväksyntää. Kuntien maksuosuuksien periminen toiminnan rahoitukseen edellyttää, että vähintään kaksi kolmannesta jäsenkunnista sitä kannattaa ja niiden asukasluku on vähintään puolet kaikkien jäsenkuntien yhteenlasketusta asukasluvusta.

# 24 § Rahastot, varaukset ja suunnitelmapoistot

Rahastojen perustamisesta ja niiden säännöistä päättää valtuusto.

Varausten käytöstä kuntayhtymän talous- ja toimintasuunnitelmassa mainittujen menojen rahoittamiseksi päättää yhtymävaltuusto.

Suunnitelman mukaisten poistojen laskentaperusteet hyväksyy yhtymävaltuusto.

# 25 § Kunnan osuus käyttö- ja investointimenoihin

Kuntien maksuosuudet käyttö- ja investointimenoihin sovitaan erikseen (§23). Kunnilta perittävät maksuosuudet hyväksytään vuosittain talousarvion yhteydessä. Jos ei muuta ole päätetty, niin maksuosuuksien jakoperiaate perustuu peruspääoman mukaisiin kuntaosuuksiin.

Käyttömenoihin liittyvät kuntaosuudet eivät lisää peruspääomaa. Investointimenojen kuntaosuudet kasvattavat peruspääomaa, jos ei ole muuta päätetty.

# 26 § Investointien ja pitkäaikaisen vieraan pääoman rahoitus

Kuntayhtymä voi hankkia pääomarahoitusta investointimenoon valtionosuutena tai lainana jäsenkunnalta tai rahoituslaitokselta. Jäsenkuntalainan ehdoista päättää kuntayhtymän osalta yhtymävaltuusto.

Oppilaitosten perustamishankkeiden kuntaosuuksista sovitaan erikseen jäsenkuntien yhtäpitävin päätöksin.

Jäsenkuntaosuuden lisäyksen merkitsemisestä sijoituspääomarahastoon päättävät jäsenkuntien valtuustot.

7. LUKU

HALLINNON JA TALOUDEN TARKASTUS

# 27 § Tarkastuslautakunta

Kuntayhtymässä on tarkastuslautakunta, jonka tehtävistä säädetään kuntalaissa. Tarkastuslautakunnan kokoonpanosta, toimivallasta ja koollekutsumisesta määrätään tarkemmin hallintosäännössä.

# 28 § Hallinnon ja talouden tarkastus

Hallinnon ja talouden tarkastamisesta noudatetaan, mitä siitä on säädetty kuntalaissa ja määrätty hallintosäännössä.

# 29 § Sisäinen valvonta ja riskienhallinta

Sisäisestä valvonnasta ja riskienhallinnasta määrätään hallintosäännössä sekä yhtymähallituksen hyväksymässä Sisäisen valvonnan ohjeessa.

8. LUKU

KUNTAYHTYMÄN PURKAMINEN JA LOPPUSELVITYS

# 30 § Kuntayhtymän purkaminen ja loppuselvitys

Kuntayhtymän purkamisesta päättävät jäsenkuntien valtuustot.

Jäsenkuntien valtuustot päättävät kuntayhtymän purkamisen yksityiskohtia koskevasta sopimuksesta.

Kuntayhtymän purkautuessa yhtymähallituksen on huolehdittava loppuselvityksestä, elleivät jäsenkunnat sovi muusta järjestelystä. Kuntayhtymän varat, joita ei tarvita loppuselvityksen kustannusten ja velkojen suorittamiseen eikä sitoumusten täyttämiseen, jaetaan jäsenkunnille peruspääomaosuuksien suhteessa. Jos kustannusten ja velkojen suorittamiseen sekä sitoumusten täyttämiseen tarvittava määrä on varoja suurempi, jäsenkunnat ovat velvolliset suorittamaan erotuksen edellä mainittujen osuuksien suhteessa.

Jäsenkuntien valtuustot hyväksyvät loppuselvityksen. Viimeinen tilinpäätös ja vastuuvapaus käsitellään jäsenkuntien valtuustoissa.

# 31 § Kuntayhtymän kiinteän omaisuuden myynti

Ennen kiinteän omaisuuden myyntiä on siitä tiedotettava hyvissä ajoin kiinteistön sijaintikunnalle.

# 32 § Perussopimuksen muuttaminen

Perussopimusta voidaan muuttaa, jos vähintään 2/3 jäsenkunnista sitä kannattaa ja niiden asukasluku on vähintään puolet kaikkien jäsenkuntien yhteenlasketusta asukasluvusta.

# 33 § Sopimuksesta aiheutuvien erimielisyyksien ratkaiseminen

Yhteistoimintasopimuksesta aiheutuvat erimielisyydet ratkaistaan hallintoriita-asioina Vaasan hallinto-oikeudessa.

9. LUKU

VOIMAANTULO

# 34 § Voimaantulo

Tämä perussopimus tulee voimaan 1.1.2019.